ଭୁବନେଶ୍ୱର, ସେପ୍ଟେମ୍ବର ୨(ଲୋକାଲ ୱାୟାର): ନୂଆଁଖାଇ ପଶ୍ଚିମ ଓଡ଼ିଶାର ଗଣପର୍ବ ହୋଇଥିଲେ ହେଁ , ଏହା ସମଗ୍ର ଓଡ଼ିଶାର ମହାନ କଳା, ସଂସ୍କୃତି, ଐତିହ୍ୟ ଓ ପରମ୍ପରାର ନିଚ୍ଛକ ନିଦର୍ଶନ ପ୍ରଦର୍ଶନ କରିଥାଏ ବୋଲି ବିଶିଷ୍ଟ ବକ୍ତାମାନେ ମତ ବ୍ୟକ୍ତ କରିଛନ୍ତି ।
ଓଡ଼ିଶା ସୋସାଇଟଇ ଅଫ୍ ଆମେରିକା (ଓଏସ୍ଏ) ଦ୍ୱାରା ପ୍ରଥମ ଥର ପାଇଁ ଆୟୋଜିତ ଇ-ନୂଆଁଖାଇ ମହୋତ୍ସବରେ ଉଦବୋଧନ ଦେଇ ବିଶିଷ୍ଟ ଅତିଥିମାନେ ନୂଆଁଖାଇ ଭେଟଘାଟର ଅଭିବାଦନ ଜଣାଇଥିଲେ ।
କାର୍ଯ୍ୟକ୍ରମରେ ମୁଖ୍ୟ ଅତିଥି ଭାବେ ଯୋଗଦେଇ ପ୍ରସିଦ୍ଧ କୋଶଳୀ କବି ପଦ୍ମଶ୍ରୀ ହଳଧର ନାଗ ତାଙ୍କର ସ୍ୱରଚିତ କିଛି ବଝା ବଝା କବିତା ଆବୃତ୍ତି କରିଥିଲେ ।
ମୁଖ୍ୟ ବକ୍ତା ଭାବେ ଶକ୍ତିମନ୍ତ୍ରୀ କ୍ୟାପଟେନ୍ ଦିବ୍ୟଶଙ୍କର ମିଶ୍ର ପ୍ରକୃତି ଓ ମାନବ ସମାଜର ନିବିଡ ଓ ଚିରନ୍ତନ ସମ୍ପର୍କ ବାବଦରେ ଆଲୋକପାତ କରିଥିଲେ ।
ସମ୍ମାନିତ ଅତିଥି ଭାବେ ବରିଷ୍ଠ ପ୍ରଶାସକ ଡ ଅରବିନ୍ଦ ପାଢ଼ୀ ଯୋଗଦେଇ ନୂଆଁଖାଇର ଜୁହାର ଜଣାଇ ସମସ୍ତଙ୍କ ଶୁଭ ମନାସିଥିଲେ ।
ଏହି ଅବସରରେ ସାଂସ୍କୃତିକ କାର୍ଯ୍ୟକ୍ରମ ସ୍ୱରୂପ ଓସାର ସଭାପତି ଅନୀଲ ପଟ୍ଟନାୟକଙ୍କ ଦ୍ୱାରା ଆମେ କଟିକିଆ, ନା କେରାପୁଟିଆ, ନା ସମ୍ବଲପୁରିଆ, ଆମେ ସବୁ ଓଡ଼ିଆ ଗୀତ ଗାୟନ ଖୁବ୍ ଆକର୍ଷଣୀୟ ହୋଇଥିଲା ।
ଯାହାକି କିଛି ସମୟ ପାଇଁ ସମଗ୍ର ପରିବେଶକୁ ବେଶ ଭାବବିହ୍ୱଳ କରି ଦେଇଥିଲା । ସ୍ନିଗ୍ଧା ହୋତା ଖୁବ୍ ସୁନ୍ଦର ଓ ସାବଲୀଳ ଢଙ୍ଗରେ ସାଂସ୍କୃତିକ କାର୍ଯ୍ୟକ୍ରମର ସଂଯୋଜନା କରିଥିଲେ ।
ଆମେରିକା ଓ କାନାଡ଼ାରେ ରହୁଥିବା ପ୍ରବାସୀ ଓଡ଼ିଆମାନେ ଆଦିବାସୀ ନୃତ୍ୟ ଓ ସମ୍ବଲପୁରୀ ସଙ୍ଗୀତ ତାଳେ ତାଳେ ଝୁମିବା ସହ ପରସ୍ପରକୁ ନୂଆଁଖାଇ ଜୁହାରର ଅଭିବାଦନ ଜଣାଇଥିଲେ ।
